Document ID: 31981R3800

ΚΑΝΟΝΙΣΜΟΣ (ΕΟΚ) αριθ. 3800/81 ΤΗΣ ΕΠΙΤΡΟΠΗΣ της 16ης Δεκεμβρίου 1981 περί της κατατάξεως των ποικιλιών αμπέλου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ:
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3577/81 (2), και κυρίως το άρθρο 31 παράγραφος 4,
Εκτιμώντας:
ότι το άρθρο 31 του κανονισμού (ΕΟΚ) αριθ. 337/79 προβλέπει την κατάταξη ποικιλιών αμπέλου, οι οποίες έχουν γίνει δεκτές προς καλλιέργεια στην Κοινότητα- ότι αυτές πρέπει να καταταγούν κατά διοικητικές ενότητες ή τμήματα διοικητικών ενοτήτων σε ποικιλίες συνιστώμενες, σε ποικιλίες επιτρεπόμενες και προσωρινά επιτρεπόμενες-
ότι αυτή η κατάταξη των ποικιλιών αμπέλου πρέπει να θεσπισθεί λαμβάνοντας υπόψη τις διατάξεις και τα κριτήρια του κανονισμού (ΕΟΚ) αριθ. 347/79 του Συμβουλίου της 5ης Φεβρουαρίου 1979 περί των γενικών κανόνων, των σχετικών με την κατάταξη των ποικιλιών αμπέλου (3)-
ότι, κατ' εφαρμογή του άρθρου 31 παράγραφος 2 του κανονισμού (ΕΟΚ) αριθ. 337/79, στην Κοινότητα μπορούν να φυτευθούν, να επαναφυτευθούν και να εμβολιασθούν μόνο οι συνιστώμενες και οι επιτρεπόμενες ποικιλίες-
ότι ο κανονισμός (ΕΟΚ) αριθ. 2005/70 της Κοινότητος (4), όπως τροποποιήθηκε τελευταία από τον κανονισμό (ΕΟΚ) αριθ. 591/80 (5), καθιέρωσε την κατάταξη των ποικιλιών αμπέλου-
ότι βάσει της αποκτηθείσας πείρας καθώς και του αποτελέσματος των εξετάσεων καλλιεργητικής ικανότητας πρέπει να πραγματοποιηθεί ουσιαστική προσαρμογή της κατατάξεως των ποικιλιών αμπέλου για μεγάλο αριθμό διοικητικών ενοτήτων-
ότι οι διατάξεις του κανονισμού (ΕΟΚ) αριθ. 2005/70 τροποποιήθηκαν επανειλημμένως από την εποχή της θεσπίσεώς του- ότι το κείμενο του εν λόγω κανονισμού έχει γίνει δυσανάγνωστο εξαιτίας των πολλών τροποποιήσεων- ότι επί πλέον πρέπει να ληφθεί υπόψη η κωδικοποίηση των κανονισμών (ΕΟΚ) αριθ. 816/70 (6) και (ΕΟΚ) αριθ. 1388/70 (7) από τους κανονισμούς (ΕΟΚ) αριθ. 337/79 και (ΕΟΚ) αριθ. 347/79- ότι υπό αυτές τις προϋποθέσεις πρέπει να γίνει κωδικοποίηση του κανονισμού (ΕΟΚ) αριθ. 2005/70-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η θεσπιζόμενη κατάταξη των ποικιλιών αμπέλου εμφαίνεται στο παράρτημα.
Άρθρο 2
1. Καταργείται ο κανονισμός (ΕΟΚ) αριθ. 2005/70.
2. Οι αναφορές στον κανονισμό που καταργείται δυνάμει της παραγράφου 1 θεωρείται ότι γίνονται στον παρόντα κανονισμό.
Άρθρο 3
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 1981.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 16 Δεκεμβρίου 1981.

Labels: 3
5
6